Λεωνίδας Βόσδου

Ο Λεωνίδας Βόσδου (γεννημένος στις 22 Ιουνίου 1960, στη Φλώρινα) είναι Έλληνας  παλαίμαχος ποδοσφαιριστής. Κατά τη  διάρκεια της ποδοσφαιρικής του καριέρας αγωνίστηκε κυρίως ως κεντρικός αμυντικός κι ως αμυντικό χαφ διακρινόμενος για το πάθος του και την αντοχή του.

 Ποδοσφαιρική καριέρα 
Γόνος φτωχής οικογένειας από τη Φλώρινα, μεγαλωμένος στις αλάνες κοντά στα Δικαστήρια της πόλης, ο  Βόσδου ξεκίνησε να αγωνίζεται στην ομάδα της Αστραπής Μεσονησίου Φλώρινας και συνέχισε στον Μέγας Αλέξανδρος Φλώρινας στην Γ΄ κατηγορία του τοπικού πρωταθλήματος. Η ομάδα έπειτα συνενώθηκε με τον Π.Α.Σ. Φλώρινα,  κι έτσι ο Βόσδου αγωνίστηκε με την νέα ομάδα έως στην Εθνική Ερασιτεχνική κατηγορία. 
Σ έναν αγώνα του τοπικού πρωταθλήματος, εντοπίστηκε από τον τότε προπονητή της Εθνικής Νέων, τον Στέφανο Πετρίτση κι έτσι το 1978, κλήθηκε στην Εθνική Νέων, αγωνιζόμενος με το εθνόσημο στο στήθος στο Βαλκανικό Κύπελλο, που έγινε στην Σμύρνη της Τουρκίας και στην Βουλγαρία το 1979. Φόρεσε τη «γαλανόλευκη» φανέλα 15 φορές και παράλληλα πέρασε  στη Γυμναστική Ακαδημία.

Άρης Θεσσαλονίκης
Το καλοκαίρι του 1981 όντας ήδη φοιτητής στα ΤΕΦΑΑ,  μεταγράφηκε έναντι 3.000.000 δραχμών, στον Άρη Θεσσαλονίκης, τον πρώτο από τους τρεις σταθμούς στην πολυετή καριέρα του στα γήπεδα της Α΄ Εθνικής. Στους «κίτρινους» παρέμεινε για μια εξαετία, μέχρι το 1987 έχοντας 81 συνολικά χωρίς να σημειώσει κάποιο τέρμα. Αναλυτικότερα είχε 69 συμμετοχές στην Α’ Εθνική και 12 συμμετοχές στο Κύπελλο Ελλάδας. Πραγματοποίησε την πρώτη του εμφάνιση με τον Άρη στις 14 Μαρτίου 1982, στον εκτός έδρας αγώνα με τον  Ολυμπιακό. 
Οι καλύτερές του χρονιές υπήρξαν μεταξύ 1984 και 1986, όταν με προπονητή τον Ολλανδό Λίμπρεχτς, μονιμοποιήθηκε στη βασική ενδεκάδα κι φτάνοντας μέχρι τα πρόθυρα της εθνικής ομάδας. Στάθηκε όμως άτυχος, καθώς ενώ ήταν έτοιμος να κληθεί στην Εθνική Ανδρών, με τεχνικό τότε τον Μίλτο Παπαποστόλου, η κλήση του δεν ήρθε ποτέ, αφού όταν ο ομοσπονδιακός προπονητής πήγε στη Θεσσαλονίκη για να παρακολουθήσει τον παίκτη αγωνιζόμενο σε αγώνα του Άρη με την ΑΕΚ, ο Βόσδου μόλις έχει ολοκληρώσει τη νοσηλεία του στο 424 ΓΣΝ, υποφέροντας από λοιμώδη μονοπυρήνωση.  Λεωνίδας Βόσδου : ένα ακόμη λαμπρό αστέρι του ποδοσφαίρου της Φλώρινας που διέπρεψε στα σαλόνια της Α' Εθνικής
Παναχαϊκή
Η σεζόν 1987/88 ξεκίνησε με τον Βόσδου παραγκωνισμένο και χωρίς συμμετοχές στους αγώνες του Άρη. Ακολούθησε η μεταγραφή του στην Παναχαϊκή (Δεκέμβριος 1987) όπου φόρεσε τη φανέλα της για  4 ½ χρόνια, δύο στην Α΄ Εθνική και δυόμιση στην Β΄ Εθνική κατηγορία. 

Μάλιστα ακριβώς λίγες ημέρες μετά τη μεταγραφή του από τον Άρη, και πιο συγκεκριμένα στις 10 Ιανουαρίου 1988, ο Βόσδου  πήρε την "εκδίκησή" από την προηγούμενη ομάδα του αφού ο πρώην παίκτης του Άρη ήταν ο καλύτερος παίκτης της Παναχαϊκής στη μεγάλη νίκη των Πατρινών με 2-0.

Παράλληλα  εργάστηκε και στο Λύκειο Βραχνεΐκων, καθώς πρωτοδιορίστηκε το 1990 ως καθηγητής Φυσικής Αγωγής.  Λ. Βόσδου στη “Match”: “Τα πιο ευτυχισμένα χρόνια μου έζησα στην Παναχαϊκή”

Νάουσα
Το 1991, συνέχισε στην Νάουσα με την οποία κέρδισε την άνοδο στη μεγάλη κατηγορία στην χρυσή εποχή της ομάδας της Ημαθίας. Με τον υποβιβασμό της όμως στη Β΄ εθνική, το 1994, κρέμασε οριστικά τα παπούτσια του ολοκληρώνοντας μια καριέρα 15 χρόνων σε επαγγελματικές κατηγορίες. 

Προπονητική καριέρα
Μετά το τέλος της ποδοσφαιρικής του καριέρας εξακολούθησε να εργάζεται ως καθηγητής Φυσικής Αγωγής στη Δευτεροβάθμια Εκπαίδευση ενώ ασχολήθηκε και με την προπονητική και μεταξύ άλλων διετέλεσε προπονητής του Εορδαικού (1996), των Ακαδημιών του Αριστοτέλη Φλώρινας (1997) αλλά και ως τεχνικός στη μεικτή ομάδα της ΕΠΣ Φλώρινας.

Το διάστημα 2002-2004, εργάστηκε ως υπεύθυνος στα κλιμάκια Εθνικών ομάδων Δυτικής Μακεδονίας-Ημαθίας-Πιερίας για λογαριασμό της ΕΠΟ, με αντικείμενο την ανεύρεση παικτών για λογαριασμό της Εθνικής Παίδων.

Τα διετία 2011-13 διετέλεσε scouter (ανιχνευτής ταλέντων) του Άρη Θεσσαλονίκης και τη σεζόν 2012-13 Τεχνικός Διευθυντής στις Ακαδημίες ποδοσφαίρου της ομάδας.

Το 2018, ως αποσπασμένος  καθηγητής από το Υπουργείο Παιδείας και Θρησκευμάτων εργάστηκε σε ένα ελληνικό σχολείο στο Ντέλαγουερ των ΗΠΑ, προκειμένου να οργανώσω την εκεί ακαδημία ποδοσφαίρου. Κατά τη διάρκεια της εκεί παραμονής του υπήρξε γείτονας και γνωρίστηκε με τον μετέπειτα 46ο πρόεδρο των Ηνωμένων Πολιτειών Τζόζεφ Ρόμπινετ Μπάιντεν τζούνιορ, μιας και τα σπίτια τους είχαν απόσταση 800 μέτρα. Λεωνίδας Βόσδου: Ο Φλωρινιώτης πρώην ποδοσφαιριστής του Άρη που ήταν γείτονας του πλανητάρχη

Βιβλιογραφία
Το 2022, ο Λεωνίδας Βόσδου εξέδωσε το αυτοβιογραφικό του βιβλίο με τον τίτλο «Η ζωή πριν και μετά τα 90’» , Φλωρινιώτικες Εκδόσεις. ISBN 978-618-5532-09-3

 Παραπομπές 

 Πηγές 
 Προφίλ Λ. Βόσδου στο transfermarkt.com
 Λεωνίδας Βόσδου, ο Φλωρινιώτης αμυντικός των αρχών του ΄80
 Συνέντευξη Λεωνίδα Βόσδου στο maxmag.gr
  Βόσδου εκ βαθέων στο PRESSARIS: “Από τον Άρη το Βίτσαν και του Λίμπρεχτς μέχρι τον… Μπάιντεν!”

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Παναχαϊκής
Κατηγορία:Ποδοσφαιριστές Φ.Α.Σ. Νάουσας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Έλληνες προπονητές ποδοσφαίρου